กมธ.เศรษฐกิจเตือนรัฐรับมือเงินเฟ้อ54
ประธานกรรมาธิการเศรษฐกิจวุฒิสภาเตือนรัฐบาลรับมือเงินเฟ้อปี2554 แนะจับตานักเก็งกำไร
20 ธ.ค. 2553

ประธานกรรมาธิการเศรษฐกิจวุฒิสภาเตือนรัฐบาลรับมือเงินเฟ้อปี2554 แนะจับตานักเก็งกำไร 
ที่รัฐสภา นายประเสริฐ ประคุณศึกษาพันธ์ ส.ว.ขอนแก่น ในฐานะประธานคณะกรรมาธิการเศรษฐกิจ การพาณิชย์ และอุตสาหกรรม วุฒิสภา กล่าวว่า ขอเสนอให้รัฐบาลเร่งหามาตรการรับมือเงินเฟ้อปี 2554 ล่วงหน้าเนื่องจากแรงกดดันจากเงินทุนที่ไหลเข้าจากรณีที่รัฐบาลสหรัฐฯพิมพ์เงินอีก 6 แสนล้านดอลลาร์สหรัฐอัดฉีดเข้าตลาดเพื่อซื้อหนี้สินคืนเดือนละ 75,000 ล้านดอลลาร์สหรัฐทำให้เงินไหลเข้าเอเชีย รวมทั้งประเทศไทยจำนวนมาก ประกอบทั้งราคาน้ำมันที่มีแนวโน้มปรับตัวสูงขึ้นทำให้ต้นทุนการผลิต การขนส่ง สินค้าอุปโภคบริโภคสูงขึ้นอย่างปฏิเสธไม่ได้ 
นอกจากนี้อาจจะมีนักเก็งกำไรเข้ามาปั่นตลาด ทั้งราคาน้ำมัน ราคาทองคำ และโลหะมีค่าเช่นทองแดง ตลาดหุ้น รวมทั้งการเติบโตทางเศรษฐกิจที่ร้อนแรงประเทศจีน ซึ่งสิ่งเหล่านี้เป็นปัจจัยภายนอกที่ไม่สามารถควบคุมได้